


	Europski parlament
2024-2029
	[image: EP logo RGB_Mute]



<Commission>{EMPL}Odbor za zapošljavanje i socijalna pitanja</Commission>
Predsjednica

<Date>{22/09/2025}22.9.2025</Date>
g. Johan Van Overtveldt
Predsjednik
Odbor za proračune
BRUXELLES
Predmet:	<Titre>Mišljenje o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Njemačke – EGF/2025/002 DE/Goodyear 2</Titre> <DocRef>(2025/0245(INI))</DocRef>
Poštovani g. predsjedniče,
u okviru navedenog predmeta, Odbor za zapošljavanje i socijalna pitanja zadužen je za podnošenje mišljenja Vašem odboru. Na svojoj sjednici od 2. rujna 2025. to je mišljenje odlučio podnijeti u obliku pisma.
Odbor za zapošljavanje i socijalna pitanja predmetno je pitanje razmotrio na sjednici od 8. rujna 2025. Na toj je sjednici Odbor odlučio podnijeti Odboru za proračune, kao nadležnom odboru, niže navedeno mišljenje.
S poštovanjem,
Li Andersson


MIŠLJENJE
A.	budući da je Njemačka 10. ožujka 2025. podnijela zahtjev za mobilizaciju Europskog fonda za prilagodbu globalizaciji za radnike koji su proglašeni viškom (EGF) u skladu s člankom 8. stavkom 1. Uredbe (EU) 2021/691 (Uredba o EGF-u) nakon otpuštanja u poduzeću Goodyear (Goodyear Germany GmbH) u Njemačkoj; budući da je to poduzeće djelovalo u ekonomskom sektoru razvrstanom u odjeljak 22 NACE-a Rev. 2 (Proizvodnja proizvoda od gume i plastike); budući da su otpuštanjima zahvaćene regije razine NUTS 2 Kassel (DE73) i Darmstadt (DE71), a odnose se na radna mjesta u poduzeću Goodyear u proizvodnim jedinicama u Fuldi i Hanauu; 
B.	budući da je Njemačka podnijela zahtjev na temelju intervencijskih kriterija iz članka 4. stavka 2. točke (a) Uredbe (EU) 2021/691 kojom se kao uvjet propisuje prestanka obavljanja djelatnosti u poduzeću u državi članici najmanje 200 radnika koji su proglašeni viškom tijekom referentnog razdoblja od četiri mjeseca (u ovome slučaju od 1. rujna 2024. do 1. siječnja 2025.), uključujući radnike proglašene viškom kod dobavljačâ te daljnjih proizvođača i/ili samozaposlene osobe; budući da je nakon procjene tog zahtjeva Komisija u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a;
C.	budući da se zahtjev odnosi na 1171 radnika koji su proglašeni viškom i koji su prestali obavljati svoju djelatnost; 
D.	budući da je Komisija 26. kolovoza 2025. podnijela Parlamentu i Vijeću prijedlog odluke o mobilizaciji EGF-a u korist Njemačke za potporu ponovnu uključenju na tržište rada 915 ciljanih korisnika; 
E.	budući da je do ovih otpuštanja došlo zbog zatvaranja jedne od proizvodnih jedinica poduzeća u Njemačkoj i djelomičnog zatvaranja druge, sve zbog globalizacije; budući da je Goodyear Tire & Rubber Company jedan je od vodećih svjetskih proizvođača guma, a njemačko sjedište nalazi mu se u Hanauu; budući da je krajem 2017. poduzeće Goodyear moralo je zatvoriti svoju proizvodnu jedinicu u Philippsburgu, koja je bila predmet zahtjeva za sredstva iz EGF-a, EGF/2017/008 DE/Goodyear; budući da ovaj zahtjev slijedi nakon zatvaranja proizvodne jedinice u Fuldi i djelomičnog gašenja proizvodnih postrojenja u Hanauu u okviru daljnjeg procesa restrukturiranja; budući da se ostale tvornice u Njemačkoj nalaze se u Fürstenwaldeu, Wittlichu i Riesi; budući da brzi pad potražnje u sektoru guma, u kombinaciji s jakim pritiskom jeftinog uvoza iz Azije i kontinuiranim porastom troškova (energija, plaće), doveo je do strukturnog viška kapaciteta, osobito u Njemačkoj; budući da je zbog toga u lipnju 2024. poduzeće Goodyear odlučilo obustaviti proizvodnju u Fuldi, što je dovelo do zatvaranja pogona, te smanjiti broj zaposlenih na drugim lokacijama, osobito u Hanauu;
F.	budući da je Komisija naglasila da bi pronalaženje novog zaposlenja predstavljalo golem izazov za većinu radnika poduzeća Goodyear i da će iziskivati znatne napore, budući da su u mnogim slučajevima njihove kvalifikacije zastarjele, a konvencionalni profili radnih vještina tih radnika u velikoj su mjeri u suprotnosti s potrebama za zapošljavanjem u predmetnim regijama;
H.	budući da je Njemačka navela da je 24. lipnja 2024. sklopljen radni sporazum između poslodavca i Radničkog vijeća radi osnivanja prijelaznog poduzeća. budući da prema njemačkim vlastima, poduzeće koje provodi otpuštanja nije obvezno osnovati niti sudjelovati u osnivanju prijelaznog poduzeća; budući da bez sudjelovanja poduzeća koje otpušta radnike ne bi došlo do osnivanja prijelaznog poduzeća; budući da, međutim, njemačko socijalno zakonodavstvo utvrđuje pravni okvir ako poduzeće koje otpušta radnike izrazi spremnost na sudjelovanje, i ako socijalni partneri pristanu na osnivanje prijelaznog poduzeća; budući da se prelazak u ova prijelazna poduzeća odvija u nekoliko valova, na temelju trostranih ugovora sklopljenih između poduzeća Goodyear Germany GmbH, zaposlenika i poduzeća PMB International GmbH, pružatelja usluga odabranog za upravljanje prijelaznim poduzećem; 
I.	budući da prema članku 8. Uredbe Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027. kako je izmijenjena Uredbom Vijeća (EU, Euratom) 2024/765 od 29. veljače 2024., sredstva EGF-a ne smiju premašiti najviši godišnji iznos od 30 milijuna EUR (u cijenama iz 2018.);
stoga Odbor za zapošljavanje i socijalna pitanja poziva Odbor za proračune da kao nadležni odbor u svoj prijedlog rezolucije uvrsti sljedeće prijedloge:
1.	podsjeća da je cilj EGF-a pokazati solidarnost s korisnicima i pružiti im potporu; smatra da bi financijski doprinos iz EGF-a ponajprije trebao biti usmjeren na aktivne mjere politike na tržištu rada i personalizirane usluge čiji je cilj brza reintegracija korisnika u dostojanstveno i održivo zaposlenje u okviru njihova prvobitnog područja djelatnosti ili izvan njega; naglašava važnost pripreme radnika za hitno potrebnu zelenu i digitalnu tranziciju europskoga gospodarstva i društva te pružanja podrške tim radnicima; u tom kontekstu ponavlja važnu ulogu Unije koja, među ostalim u okviru EGF-a, doprinosi financiranju potrebnih kvalifikacija za pravednu tranziciju u skladu s europskim zelenim planom; 
2.	slaže se s Komisijom da su uvjeti iz članka 4. stavka 2. točke (a) Uredbe o EGF-u ispunjeni i da Njemačka u skladu s tom Uredbom ima pravo na financijski doprinos u iznosu od 3 085 166 EUR, odnosno 60 % ukupnog troška od 5 141 944 EUR, što obuhvaća troškove za personalizirane usluge u iznosu od 4 936 274 EUR i troškove za aktivnosti pripreme, upravljanja, informiranja i promidžbe te kontrole i izvješćivanja u iznosu od 205 670 EUR;
3.	napominje da niskokvalificirani i stariji radnici imaju mnogo manje mogućnosti za povratak na tržište rada u regiji te da su otpuštanja u poduzeću Goodyear najteže pogodila te ranjive skupine; podsjeća na profil otpuštenih radnika, pri čemu je više od dvije petine starije od 50 godina, a više od polovine ima srednjoškolsko ili niže obrazovanje i zastarjele vještine te smatra da će, uz smanjenje broja slobodnih radnih mjesta i smanjenje ravnoteže u njihovoj geografskoj raspodjeli, radnicima biti potrebna dodatna prilagođena potpora, osobito ciljana pomoć pri usavršavanju i prekvalifikaciji, kako bi im se pomoglo da se uspješno vrate na tržište rada;
4.	napominje da je 20. veljače 2025. sklopljeno ukupno 915 trostranih ugovora između Goodyeara, zaposlenika, i poduzeća PMB International GmbH, pružatelja usluga koji je izabran za upravljanje prijelaznim poduzećem, pri čemu je predviđen 781 unos za Fuldu i 134 za Hanau; pozdravlja najavu da se očekuje se rast tih brojeva kako bude potpisivano više sporazuma;
5.	napominje da je Njemačka pružila sva potrebna jamstva da će se u pristupu predloženim mjerama i njihovoj provedbi poštovati načela jednakog postupanja i nediskriminacije, da su ispunjeni zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju, da je poduzeće Goodyear Germany GmbH, koje je nastavilo s radom nakon otpuštanja, ispunilo svoje pravne obveze i u skladu s time osiguralo svoje radnike, da će se spriječiti svako dvostruko financiranje te da će financijski doprinos iz EGF-a biti u skladu s postupovnim i materijalnim pravilima Unije o državnim potporama;
6.	ističe da je Njemačka potvrdila da za mjere za koje prima financijski doprinos iz EGF-a neće primati financijski doprinos iz drugih financijskih instrumenata Unije;
7.	konstatira da se personalizirane usluge koje će se pružati radnicima i samozaposlenim osobama sastoje od sljedećih mjera: (a) mjere profesionalnog usavršavanja, (b) savjetovanje i strukovno usmjeravanje/aktiviranje, (c) savjetodavne usluge za osnivanje poduzeća, (d) bespovratna sredstva za osnivanje poduzeća, (e) pomoć pri traženju posla, (f) poticaji za usavršavanje, (g) dodatni poticaji (npr. bonus za zapošljavanje tijekom trajanja prijelaznog poduzeća itd.), (h) naknada za osposobljavanje; pozdravlja činjenicu da će se osposobljavanje u području osnovnih digitalnih vještina (Digitale Grundqualifizierung) nuditi na temelju individualnog prethodnog znanja; naglašava da bi, s obzirom na dob i obrazovni profil ciljanih korisnika, pri pružanju usluga prilagođenih potrebama trebalo uzeti u obzir posebne potrebe tih skupina; 
8.	posebno ističe važnost članka 7. stavka 2. Uredbe o EGF-u, kojim se zahtijeva da se usklađenim paketom predvide budući izgledi na tržištu rada i tražene vještine, koje su kompatibilne s prelaskom na održivo gospodarstvo koje se temelji na učinkovitom korištenju resursa i s posebnim naglaskom na širenje vještina potrebnih u digitalnom industrijskom dobu; pozdravlja činjenicu da osposobljavanje u području IKT-a u okviru paketa i dodatna potpora predviđena u okviru pomoći pri traženju zamjenskog posla uključuju takve vještine, posebno procjenu digitalnih vještina i prilike za radnike da posuđuju prijenosno računalo i dobiju osposobljavanje o tome kako ga upotrebljavati i kako saznati odgovore na digitalna pitanja;
9.	podsjeća na mogućnost posebnih vremenski ograničenih mjera u okviru usklađenog paketa, uključujući, među ostalim, isplatu doplataka za skrb o djeci, kako je predviđeno člankom 7. stavkom 2. točkom (b) Uredbe o EGF-u, kako bi se tražiteljima zaposlenja olakšalo sudjelovanje u predloženim aktivnostima.

